Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од од Институт за јавна политика „Арбен Џафери“ Скопје, поднесена преку полномошник Абедин Исмаили, вработен во Институтот, против Решението на Владата на Република Северна Македонија – Канцеларија на Претседателот на Владата, по предметот Барање за пристап до информации од јавен карактер, на 07.03.2024 година го донесе следното

**Р Е Ш Е Н И Е**

1. Жалбата изјавена од Институт за јавна политика „Арбен Џафери“ Скопје, поднесена преку полномошник Абедин Исмаили, вработен во Институтот, против Решението на Владата на Република Северна Македонија – Канцеларија на Претседателот на Владата бр.08-104/3 од 13.02.2024 година, заведена во Агенцијата под бр. 08-6 на 23.02.2024 година, по предметот Барање за пристап до информации одјавен карактер **СЕ УВАЖУВА**.
2. Решението на Владата на Република Северна Македонија – Канцеларија на Претседателот на Владата бр.08-104/3 од 13.02.2024 година СЕ ПОНИШТУВА.

3. **СЕ ЗАДОЛЖУВА** Имателот на информации да му ја достави бараната информација н аБарателот на начин и во форма наведени во Барањето.

4. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Институтот за јавна политика „Арбен Џафери“ Скопје, преку полномошник Абедин Исмаили, вработен во Институтот, на 12.12.2023 година, преку електронска пошта поднело Барање за пристап до информации од јавен карактер доВладата на Република Северна Македонија – Канцеларија на Претседателот на Владата, со кое побарало по е-маил да му се достави електронски запис од следните информации:

„Трошоци на премиерот на Република Северна Македонија, Димитар Ковачевски, за секое службено патување од 01.01.2022 до 01.12.2023 година, категоризирани според:

* Авионски билети
* Трансфер до и од аеродромот
* Хотелот
* Додатоци
* Храна и репрезентација
* Телефонски трошоци
* Други патни трошоци “.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под бр. 08-6 на 10.01.2024 година. Во Жалбата е наведено: “.....Жалбата е поднесена за неиспраќање податоци преку е-пошта...“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, со Решение бр.08-6 од 19.01.2024 година Жалбата ЈА УВАЖИ и предметот го врати на повторно постапување пред првостепениот орган со укажување и давање насоки за повторно постапување на првостепениот орган.

Постапувајќи по Решението на Агенцијата бр.08-6 од 19.01.2024 година, Имателот на информации на 14.02.2024 година, преку електронска пошта го достави Решението бр.08-104/3 од 13.02.2024 година со кое Барањето на Барателот се одобрува, му се овозможува запознавање со содржината на информациите од точка 1 на ова Решение преку увид во бараните информации. Во Образложението на решението е наведено: “..Имајќи во предвид обемноста на бараните информации, а кои се во делокруг на надлежност на Службата за општи и заеднички работи и Генералниот секретаријат на Владата Република Северна Македонија, заради сублимиран одговор до барателот на информациите, а со цел подетално запознавање со содржината на истите од страна на барателот, Канцеларијата на Претседателот на Владата процени дека најсоодветен начин за запознавање со содрќината на бараните информации е со овозможување на увид...“.

Барателот на информации на 23.02.2024 година до Агенцијата повторно достави Жалба заведена под бр.08-6 во која е наведено: „.... Втора Жалба поради неспроведување на Решението на Агенцијата со број 08-6 од страна на Влада. Ја поднесуваме оваа жалба поради молк на администрацијата. Во барање јасно е наведено дека ја бараме информацијата преку е-маил. Во четвртокот телефонски бев повикан во Владата само да го разјаснам барањето и не на увид (15.02.2024 час 10:00). Тие ги имаа податоците со себе, но одбија да ми дадат копија, со образложение дека се работи за податоци што не смеат да ми ги дадат. Во меѓувреме се изјаснија дека преку ден ќе ни испратат податоци по е-пошта, помина една недела од средбата и се уште не ни ги испрати никој податоците...“ . Агенција, преку е-маил заведен под бр.08-6 од 23.02.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и останатите расположливи списи, истата ја уважи и го задолжи Имателот на информации на Барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, не го спровел Решението на Агенцијата бр.08-6 од 19.01.2024 година и на Барателот не му ја доставил бараната информација на начин и во форма наведени во Барањето.

Агенцијата утврди дека Имателот на информации иако постапил согласно член 20 став 1 од Законот за слободен пристап до информации од јавен карактер со тоа што донел Решение, со кое Барањето се уважува и на барателот му овозможува увид во бараната информација, не му ја доставил бараната информација на начин и во форма наведени во Барањето односно на Барателот не му доставил **електроснки запис** од бараната информација.

Во конкретниот случај Имателот на информации е должен да постапи согласно укажувањата на Агенцијата да донесе правилно и врз Закон засновано Решение со кое ќе го уважи Барањето и на барателот ќе му **одговори на начин и во форма** наведени во Барањето.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**